መንግስትና ወጣቶች መከሩ
 ከተለያዩ የአገሪቱ ክፍሎች የመጡ አያሌ ወጣቶች ማራኪ በሆነ አለባበስ ተውበው በሚሊኒየም አዳራሽ ተሰባስበዋል። በተለይም የኢትዮጵያን ሰንደቅ ዓላማ ከፍ አድርገው የሚያውለበልቡ ወጣቶች እጀጉን ለአካባቢው ውበት አላብሰውታል። ዕለቱ የኢህአዴግ ወጣቶች ሊግ ስድስተኛ ዓመት ምስረታ የማጠቃለያ መርሃ ግብር ነው። የእለቱም የክብር እንግዳ ጠቅላይ ሚኒስትር ኃይለማርያም ደሳለኝ በአዳራሹ ተገኝተዋል።በበዓሉ ላይ ታዳሚ የነበሩ ወጣቶች ሊጉ ከተመሰረተበት ጊዜ ጀምሮ በገጠርና ከተማ በልማታዊ ዴሞክራሲያዊ መንግስት ምክንያት የወጣቶች ተሳታፊነትና ተጠቃሚነት ለማረጋገጥ የተለያዩ የልማት ፓኬጆችን ተግባራዊ መደረጋቸውንና ውጤት መመዝገቡንም ነው የጠቀሱት። ወጣቶቹ በጥቃቅንና አነስተኛ ኢንተርፕራይዞች በመደራጀት ከሥራ አጥነት ከመላቀቃቸውም በላይ ገቢ ማግኘት መቻላቸውን ያስረዳሉ።በአሁኑ ወቅት ወጣቶቹ የአገሪቱን ነባራዊ ሁኔታ ያገናዘቡ ጥያቄዎችን ሰንዝረዋል። ለአብነትም ወጣቶች በጥቃቅንና አነስተኛ ኢንተርፕራይዞች ተደራጅተው እያለ የመስሪያ ቦታ፤ የመሰረተ ልማቶች እንዲሁም ሌሎች አስፈላጊ ግብዓቶች እጥረት የራስ ምታት ስለመሆኑና መንግስት ምን ያህል ግንዛቤ እንዳለው፤ በከፍተኛ የትምህርት ተቋማት አካባቢ ለዴሞክራሲ ስርዓት ግንባታ አፍራሽ የሆኑ አንዳንድ አካላት ስለመኖራቸውና እንዴት መታረም እንዳለባቸው እንዲሁም የዴሞክራሲ ስርዓትን በሚገባ ለመገንባት መንግስት ምን እየሰራ ነው? የሚሉት ተጠቃሾች ናቸው። በተጨማሪም የምርጫ 2007 ዓ.ም ዝግጅትና ከወጣቱ ጋር ያለውን ትስስር ጠይቀዋል።ጠቅላይ ሚኒስትር ኃይለማርያም ደሳለኝ በበኩላቸው ለወጣቶቹ በሰጡት ምላሽ፤ በአሁኑ ወቅት ኢትዮጵያ ከፍተኛ የሆነ የኢኮኖሚ፤ ፖለቲካና ማህበራዊ ዘርፍ እድገት በማስመዝገብ ላይ መሆኗዋን እንዲሁም የዜጎች ተጠቃሚነት በእጅጉ መጉላቱን ያረጋግጣሉ። በተለይም የኪራይ ሰብሳቢነትንና የአመለካከት ችግሮችን በማስወገድ ረገድ በርካታ ጥረቶች መደረጋቸውና አስደሳች ውጤት እየተገኘ መሆኑን ያስረዳሉ።በጥቃቅንና አነስተኛ ኢንተርፕራይዞች የተደራጁ ወጣቶች የመስሪያ ቦታ ጥበትና እጦት፤ የገበያ ትስስርና ሌሎች ችግሮች እንዳሉባቸው መንግስት በአግባቡ እንደሚረዳና በየጊዜው አቅም በፈቀደው መልኩ መፍትሄ እየተሰጠ መሆኑን ነው ጠቅላይ ሚኒስትር ኃይለማርያም ያረጋገጡት።ይሁንና አልፎ አልፎ የኪራይ ሰብሳቢነት የተጠናወታቸው አካላት ለዘርፉ እንከን መሆናቸውን ያስረዳሉ። ለአብነትም በትንንሽ ጥቅም የተሳሰሩ አካላት መኖራቸው ቦታ ለተገቢው አካል ላለመስጠት አንዱ ምክንያት መሆኑን ይጠቁማሉ። ሆኖም ችግሩን ከስር መሰረቱ ለማቃለል መንግስት ቁርጠኛ መሆኑን ወጣቶችም በባለቤትነት መንቀሳቀስ እንዳለባቸው ያስገነዝባሉ።«ወጣቶች የአገር ህልውና ናቸው» የሚሉት ጠቅላይ ሚኒስትሩ፤ ከአገሪቱ 87 ሚሊዮን ሕዝብ ውስጥ ከ20 ሚሊዮን በላይ የሚሆኑ ተማሪዎች እንደሚገኙ ያስረዳሉ። ስለሆነም ይህንን ግዙፍ የሰው ኃይል ያላማከለ ሥራ ከትርፉ ጉዳቱ እንደሚያመዝን ነው ያመለከቱት። ወጣቶች የአገር ተስፋና አለኝታ በመሆናቸው ያለማመንታት ድጋፍ ለማድረግ መንግስት ይተጋል ባይ ናቸው።በአንዳንድ የትምህርት ተቋማት የሚከሰቱ የስነ ምግባር ችግሮች መንግስት እንደተረዳውና ለእነዚህም በየጊዜው መፍትሄ እየሰጠ መሆኑን ያስረዳሉ። በቀጣይም ጠንካራ ሥራዎች እንደሚከናወኑ ለስነ ምግባር ብልሹነት የሚገፋፉ ሁኔታዎችም መፍትሄ እንደሚበጅላቸው ያስገነዘባሉ። በጥቅሉ የአገር ህልውናን በጠንካራ መሰረት ላይ ለመገንባት መንግስት ከፍተኛ ጥረት እያደረገ መሆኑን ይገልጻሉ።የወጣት ማዕከላት ግንባታዎች በመላው አገሪቱ ተደራሽ እንዲሆኑና ወጣቶች በተገቢው መንገድ እንዲጠቀሙባቸው መንግስት ከፍተኛ ፍላጎት እንዳለው ያመለክታሉ። ይህም ተግባራዊ እየተደረገ መሆኑን በመናገር ለወጣት ማዕከላት የተሰጠውን ትኩረት ከፍተኛ እንደሆነ አቶ ኃይለማርያም ይገልጻሉ።ይህም እንዳለ ሆኖ በአንዳንድ ከተሞች የታቀደው ሥራ በተፈለገው መልኩ እየተጓዘ ስለመሆኑ በሌሎች ቦታዎች ደግሞ ጉራማይሌ አሰራር ስለመፈጠሩ ጠቅላይ ሚኒስትር ኃይለማርያም ያስረዳሉ። ይሁንና ጠንካራ የወጣት ማዕከላት የበለጠ እንዲጎለብቱ ደካሞች እንዲጠናከሩ እንዲሁም የግብዓት ችግር ያለባቸው ማዕከላት እራሳቸውን በሚገባ እንዲያደራጁ መንግስት ከፍተኛ ፍላጎት እንዳለውና አስፈላጊውን ድጋፍ እንደሚያደርግም ያስረዳሉ።ምርጫን አስመልክቶ ወጣቶቹ ላነሱት ጥያቄ ጠቅላይ ሚኒስትሩ ሲናገሩ፤ በ2007 ዓ.ም የሚካሄደው ምርጫ እንደቀደሙት ሁሉ ወጣቶች በስፋት የሚሳተፉበት እንዲሁም ሕግና ደንብን የተከተሉ አካላት በዴሞክራሲያዊ መንገድ የሚንቀሳቀሱበት መድረክ እንደሚሆን ይጠቁማሉ። በሌላ ጎኑ ለህገ ወጦችና የአገሪቱን እድገት ለማይፈልጉ ጸረ ሰላም ኃይሎች መንገዶች ቀና እንዳልሆኑም አስረድተዋል።እንደጠቅላይ ሚኒስትሩ ገለጻ፤ ሕግና ደንብን ለማያከብሩ አንዳች የመፈናፈኛ ቀዳዳ አይኖርም። ለዚህም ደግሞ ወጣቱ ከፍተኛ ድርሻ ይኖረዋል። ገዥውም ሆነ ተቃዋሚ ፓርቲዎች የአገሪቷን ሕገ መንግስት መሰረት አድርገው መንቀሳቀስ ውዴታ ሳይሆን ግዴታ ነው። ወጣቶች በዴሞክራሲ ስርዓት ግንባታ፤ ሰላምና እድገት የማይተካ ሚና አላቸው። ሁሌም ለልማት ተግተው መስራት ይጠበቅባቸዋል።(አዘ)